Thread:User talk:Protnet/MediaWiki/upload/Επιφόρτωση ή ανέβασμα;

Ομολογώ ότι είμαι κι εγώ υπέρμαχος της αξιοποίησης του πλούτου και του βάθους της ελληνικής γλώσσας αλλά από την άλλη σε όλα τα πράγματα χρειάζεται κι ένα μέτρο όπως θα έλεγαν οι αρχαίοι μας πρόγονοι. Επίσης αναγνωρίζω ότι η μετάφραση όρων των υπολογιστών είναι μια πονεμένη ιστορία και η πηγή του κακού βρίσκεται κατά τη γνώμη μου σε δύο σημεία. Πρώτον στον εγγενή μινιμαλισμό της Αγγλικής που μπορεί να λέει πολλά με λίγες λέξεις (εν αντιθέσει με την Ελληνική που το ατού της είναι η ακριβολγία αλλά με κόστος την πληθωρική έκφραση) και δεύτερον στην εκτεταμένη χρήση αργκό σε ό,τι αφορά στους υπολογιστές.

Έτσι όταν προσπαθούμε να αποδώσουμε κυριολεκτικά το «upload» ως «επιφόρτωση» έχουμε χάσει διπλά τη μπάλα γιατί πάμε με μια γλώσσα ακριβείας (και με ξύλινη έκφραση) να αποδώσουμε μια γενικότητα με έντονο το στοιχείο της αργκό μέσα της.

Τι πα να πει «επιφόρτωση»; Ασχολούμαι 25+ χρόνια με υπολογιστές και ακόμα δε νιώθω αυτή τη λέξη. Δεν την έχω χρησιμοποιήσει ποτέ μου στην καθημερινή μου ομιλία. Και δεν νομίζω κανείς να το έχει κάνει. Όλοι λέμε «ανέβασμα» και «κατέβασμα». «Ανέβασα μια φωτογραφία», «κατέβασα μια ταινία» κ.ο.κ. Και αν το δούμε και πιο αναλυτικά, το κυρίαρχο στοιχείο στη λέξη «upload» δεν είναι το «load» αλλά το «up»! Εκεί είναι το ζουμί! Up, πάνω, στο σύννεφο, στο cloud που λέμε σήμερα. Το ίντερνετ είναι πάνω και ό,τι πάει εκεί πάει ανεβαίνοντας.

Νομίζω το υπερανέλυσα.

Εν κατακλείδι, το αργκοτικό «ανέβασμα» είναι απείρως πιο δόκιμο από το κυριολεκτικό «επιφόρτωση».